19810120
Regulamentul (CEE) nr. 348/81 al Consiliului
din 20 ianuarie 1981
privind regimul comun aplicabil importurilor de produse derivate din cetacee
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere Regulamentul (CEE) nr. 136/66 al Consiliului din 22 septembrie 1966 privind organizarea comună a pieței uleiurilor și a grăsimilor [1], astfel cum a fost modificat ultima dată prin Regulamentul (CEE) nr. 1917/80 [2], în special articolul 3 alineatul (1),
având în vedere Regulamentul (CEE) nr. 827/68 al Consiliului din 28 iunie 1968 privind organizarea comună a pieței pentru anumite produse menționate în anexa II la tratat [3], astfel cum a fost modificat ultima dată prin Regulamentul (CEE) nr. 1117/78 [4], în special articolul 2 alineatul (1),
având în vedere propunerea Comisiei [5],
având în vedere avizul Adunării [6],
având în vedere avizul Comitetului Economic și Social [7],
întrucât conservarea speciilor de cetacee implică măsuri care limitează comerțul internațional; întrucât acestea trebuie să fie măsuri luate la nivelul întregii Comunități, respectându-se obligațiile internaționale ale acesteia;
întrucât, până la adoptarea la nivel comunitar a unor măsuri mai generale privind supravegherea comerțului cu specii de faună și floră sălbatică, importurile de produse principale derivate din cetacee trebuie să fie, într-o primă fază, reglementate prin autorizații de import, existând, de asemenea, posibilitatea extinderii acestei liste de produse; întrucât, pentru a clarifica situația, poate fi util să se specifice faptul că, până la efectuarea acestei posibile extinderi, statele membre continuă să aibă competența, în conformitate cu tratatul, de a lua măsuri pentru protecția speciilor vizate de importul de produse care nu intră sub incidența prezentului regulament; întrucât autoritățile competente nu trebuie să elibereze astfel de autorizații decât dacă se asigură că produsele vizate nu sunt folosite în scopuri comerciale,
ADOPTĂ PREZENTUL REGULAMENT:
Articolul 1
(1) Începând cu 1 ianuarie 1982, introducerea în cadrul Comunității a produselor menționate în anexă se poate efectua numai după eliberarea unei autorizații de import. Astfel de autorizații nu se eliberează pentru produsele care vor fi utilizate în scop comercial.
(2) Statele membre transmit Comisiei, până la 1 iulie 1981, numele și adresele autorităților competente pentru eliberarea autorizațiilor de import prevăzute la alineatul (1). Comisia informează de îndată celelate state membre cu privire la aceasta.
Articolul 2
(1) Prin prezentul regulament se instituie un comitet pentru produsele derivate din cetacee, denumit în continuare "comitetul", constituit din reprezentanții statelor membre și prezidat de un reprezentant al Comisiei.
Comitetul își stabilește regulamentul de procedură.
Comitetul poate examina orice problemă legată de aplicarea prezentului regulament, inclusiv aspectele legate de control care îi sunt înaintate de către președinte fie din propria inițiativă a acestuia, fie la cererea reprezentatului unui stat membru.
(2) Se adoptă următoarea procedură pentru punerea în aplicare a regulamentului:
(a) reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Comitetul își dă avizul cu o majoritate de 45 de voturi, voturile statelor membre fiind ponderate potrivit articolului 148 alineatul (2) din tratat. Președintele nu participă la vot;
(b) Comisia adoptă măsurile preconizate dacă acestea corespund avizului Comitetului;
(c) dacă măsurile preconizate nu sunt conforme cu avizul comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată. Dacă, în termen de trei luni de la înaintarea propunerii către Consiliu, acesta nu hotărăște, măsurile propuse sunt adoptate de Comisie.
Articolul 3
(1) Comisia supune atenției Consiliului, în termenul cel mai scurt, un raport asupra eventualității extinderii listei de produse din anexa la prezentul regulament și asupra posibilităților de a verifica respectarea prevederilor acestuia, alături de alte propuneri, după caz.
(2) La propunerea Comisiei, Consiliul poate decide, cu majoritate calificată, extinderea listei menționate la alineatul (1).
(3) Până la adoptarea unei astfel de decizii, statele membre pot lua măsuri, în conformitate cu prevederile tratatului, cu privire la produsele derivate din cetacee care nu intră sub incidența prezentului regulament pentru protecția speciilor.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 ianuarie 1981.